[Video] Skaars wit kameelperde gewaar‘n Skermskoot uit die video. Twee skaars wit kameelperde is in ŉ wildreservaat in die ooste van Kenia gewaar. Business Insider berig plaaslike inwoners het dié ma en kleinding in Junie vanjaar naby die Ishaqbini-bewaringsgebied in Garissa gewaar, maar nie beeldmateriaal van hulle geneem nie. Bewaarders het die inligting opgevolg en die twee in Augustus weer opgespoor. Wit kameelperde is nog net twee keer vantevore in Kenia en Tanzanië gewaar. Die Hirola Coservation Program (HPC) het gesê die diere was baie kalm en het nie te veel gepla gelyk met die bewaarders se teenwoordigheid nie. ŉ Video van die diere is al in Augustus op sosiale media geplaas, maar het eers middel September soos ŉ veldbrand begin versprei. Dié kameelperde lei aan ŉ toestand genaamd leukisme. Dit is nie dieselfde as albinisme nie. Leukisme laat toe dat diere op party dele van hul liggame pigmente kan produseer, maar hulle bly meestal wit. Dié kameelperde het byvoorbeeld donker oë. Die kleintjie het ook ligbruin kolle oor sy liggaam, maar die HPC glo die kolle sal mettertyd verdwyn.